ผู้บัญชาการทหารสูงสุด ย้ำกำลังพลและประชาชนมีสติในการรับข้อมูลผ่านโซเซียลมีเดีย
ผู้บัญชาการทหารสูงสุด ย้ำกำลังพลและประชาชนมีสติในการรับข้อมูลผ่านโซเซียลมีเดีย พลเอก พรพิพัฒน์ เบญญศรี ผู้บัญชาการทหารสูงสุด กล่าวก่อนการประชุมผู้บัญชาการทหารสูงสุด ภูมิภาค อินโด - แปซิฟิก กรณีการใช้โซเชียลมิเดียของกำลังพลและการรับข้อมูลข่าวสาร โดยเฉพาะข่าวปลอม หรือเฟคนิวส์ ที่ทำลายภาพลักษณ์ของกองทัพ ได้เน้นย้ำการให้ความรู้กำลังพลในการใช้สื่อโซเชียลมีเดียอย่างมีสติและใช้ดุลยพินิจส่วนบุคคลในการรับฟัง พร้อมกันนี้อยากให้คนไทยทุกคนระมัดระวัง เพราะปัจจุบันมีทั้งข่าวจริง ข่าวปลอม รวมถึงข่าวที่มีวัตถุประสงค์ในทางลบ หรือบางข่าวที่ต้องการนำเสนอด้วยความรวดเร็ว ต้องใช้วิจารณญาณให้ดีในการเลือกรับข้อมูลข่าวสาร พร้อมย้ำว่า หากมีข่าวสารใดที่มีผลกระทบต่อหน่วยงานเป็นข่าวที่แต่งเติมและไม่มีพื้นฐานของข้อเท็จจริง กองทัพไทยจะเร่งให้ข้อเท็จจริงในทันที เพื่อให้สังคมได้รับรู้อย่างทันเวลา ในส่วนของข่าวสารอื่นๆ ก็เป็นหน้าที่ของหน่วยงานนั้นๆ ต้องรับผิดชอบให้ข้อมูลที่ถูกต้องนอกจากนี้ ผู้บัญชาการทหารสูงสุด ยังกล่าวถึงความคืบหน้าการจัดทำโผทหารชั้นนายพล ประจำปี 2562 ว่า เหล่าทัพมีความเป็นหนึ่งเดียวกัน ทั้งในเรื่องของทิศทางการทำงานและหลักนิยมในการปฏิบัติงาน การมีทัศนคติที่สอดคล้องกัน ทั้งในส่วนของกองบัญชาการกองทัพไทยและเหล่าทัพ ซึ่งเรื่องของการจัดวางตัวบุคลากรต่างๆ ต้องมีความสอดคล้องกันและมองในระยะยาว ส่วนการให้สัมภาษณ์ของผู้บัญชาการเหล่าทัพนั้น เฉพาะที่มีประเด็นที่เกี่ยวข้องและการให้ความเห็นที่พาดพิงบุคคลต่างๆ ก็ต้องใช้ความระมัดระวัง